PMIndiaData/PMIndiaSum huggingface dataset:
कैबिनेट ने उच्च शिक्षण संस्थानों में पूंजी तैयार करने के लिए हायर एजुकेशन फाइनेंसिंग एजेंसी की स्थापना को अनुमति प्रदान की

प्रधानमंत्री श्री नरेंद्र मोदी की अध्यक्षता में केंद्रीय मंत्रिमंडल ने उच्च शिक्षण संस्थानों में पूंजी तैयार करने के लिए हायर एजुकेशन फाइनेंसिंग एजेंसी की स्थापना को अनुमति प्रदान की। इससे प्रमुख शैक्षिक संस्थानों में उच्च गुणवत्ता वाले बुनियादी ढांचे को तैयार किया जा सकेगा। मानव संसाधन विकास मंत्रालय और चिह्नित किए गए प्रमोटर हायर एजुकेशन फाइनेंसिंग एजेंसी को बढ़ावा देंगे। इसके लिए 2000 करोड़ रुपये की पूंजी तय की गई है जिसमें सरकार की 100 करोड़ रुपये की हिस्सेदारी होगी। इसके अन्य प्रमोटर में सरकारी बैंक होंगे। 20000 करोड़ रुपये तक का निवेश आईआईटी, प्रबंधन संस्थानों और अन्य शैक्षणिक संस्थानों में प्रयोगशालाओं को अंतरराष्ट्रीय स्तर का बनाने में इस्तेमाल किया जाएगा। हायर एजुकेशन फाइनेंसिंग एजेंसी सीएसआर कोष के तहत सार्वजनिक उपक्रमों से भी कोष जुटाने का काम करेगा जिसका उपयोग शोध एवं नवोमेष का करने वाले इन संस्थानों पर खर्च किया जाएगा। हायर एजुकेशन फाइनेंसिंग एजेंसी शैक्षणिक संस्थानों में बुनियादी ढांचा विकसित करने के लिए 10 वर्ष के लिए इन संस्थानों को ऋण मुहैया कराएगा। सरकार नियमित योजना सहायता के माध्यम से ब्याज का भुगतान करेगी। सभी केंद्रीय वित्त पोषित उच्च शैक्षिक संस्थान हायर एजुकेशन फाइनेंसिंग एजेंसी के सदस्यों के रूप में शामिल होने के लिए पात्र होंगे। सदस्य के रूप में शामिल होने के वास्ते संस्थान को 10 साल की अवधि के लिए एजेंसी को अपने आंतरिक स्रोतों से एक विशेष राशि देने के लिए सहमत होना होगा।
प्रधानमंत्री ने अमेरिका से लीजन ऑफ मेरिट पुरस्कार ग्रहण करते हुए  कहा कि यह पुरस्कार भारत-अमेरिका रणनीतिक साझेदारी पर बढ़ती  सहमति की मान्यता है

प्रधानमंत्री श्री नरेन्द्र मोदी ने कहा कि वह अमेरिकी सरकार द्वारा प्रदान किए गए लीजन ऑफ मेरिट पुरस्कार से अत्यंत सम्मानित महसूस कर रहे हैं। ट्वीट्स की एक श्रृंखला में उन्होंने कहा कि वह अमेरिकी सरकार द्वारा प्रदान किए गए लीजन ऑफ मेरिट पुरस्कार से स्वयं को अत्यंत सम्मानित महसूस कर रहे हैं। यह द्विपक्षीय संबंधों को बेहतर बनाने की दिशा में भारत और अमेरिकी लोगों के प्रयासों को मान्यता देता है और दोनों देशों के बीच भारत-अमेरिका सामरिक साझेदारी के संदर्भ में द्विदलीय सहमति में परिलक्षित होता है। प्रधानमंत्री नरेन्द्र मोदी ने कहा कि 21वीं शताब्दी में अप्रत्याशित चुनौतियां और अवसर भी हैं। भारत-अमेरिका संबंध अपने लोगों की विशिष्ट दृढ़ता की व्यापक क्षमता का लाभ संपूर्ण मानवता के लिए वैश्विक नेतृत्व प्रदान करने में उठा सकते हैं। प्रधानमंत्री ने कहा कि वह भारत के 1.3 बिलियन लोगों की ओर से, भारत-अमेरिकी संबंधों को और मजबूत करने के लिए अमेरिकी सरकार और दोनों देशों के अन्य सभी हितधारकों के साथ कार्य जारी रखने के अपनी सरकार के दृढ़-विश्वास और प्रतिबद्धता को दोहराते हैं।
मंत्रिमंडल ने विदेशी वित्‍तीय खुफिया इकाइयों के साथ सूचनाएं साझा करने के लिए समझौता ज्ञापन के संशोधित मॉडल को मंजूरी दी

प्रधानमंत्री श्री नरेन्‍द्र मोदी की अध्‍यक्षता में आज हुई केंद्रीय मंत्रिमंडल की बैठक में भारतीय वित्‍तीय खुफिया इकाइयों (एफआईयू -इंडिया) और विदेशी वित्‍तीय खुफिया इकाइयों (एफआईयू) के बीच सूचनाएं साझा करने के लिए समझौता ज्ञापन के संशोधित मॉडल को मंजूरी दे दी है। संशोधित मॉडल का मसौदा एगमोंट समूह सचिवालय के संशोधित समझौता ज्ञापन 2014 पर आधारित है। पृ‍ष्‍ठभूमि विदेशी वित्‍तीय खुफिया इकाइयों के संदर्भ में एफआईयू –इंडिया का प्रमुख कार्य वित्‍तीय खुफिया इकाइयों द्वारा भेजे गए अनुरोध पर उसके महत्‍व के अनुरूप कार्रवाई करना, एफआईयू को सूचनाएं उपलब्‍ध कराना तथा उनके साथ लगातार संपर्क बनाए रखना और ऐसी इकाइयों के साथ समझौता ज्ञापनों के लिए लगातार बातचीत जारी रखना है। ज्‍यादातर विदेशी वित्‍तीय खुफिया इकाइयों के साथ सूचनाएं साझा करने के लिए उनके साथ समझौता ज्ञापन पर हस्‍ताक्षर जरूरी हैं।
सीनेटर जॉन मैकेन ने प्रधानमंत्री से मुलाकात की, नीतिगत साझेदारी को मज़बूत बनाने की इच्छा जताई

अमरीकी सीनेटर जॉन मैकेन ने आज प्रधानमंत्री श्री नरेंद्र मोदी से मुलाकात की। उन्होंने बताया कि अमरीका को उम्मीद है कि नई सरकार के अधीन देश के आर्थिक विकास को नई गति मिलेगी और भारत का चहुंमुखी विकास होगा। उन्होंने प्रधानमंत्री को सफलता की शुभकामनाएं दीं। उन्होंने भारत-अमरीका नीतिगत भागीदारी को सुदृढ करने के लिए प्रधानमंत्री मोदी के साथ काम करने की अमरीका की इच्छा से अवगत कराया। प्रधानमंत्री ने पारस्परिक मूल्यों और हितों के आधार पर दोनों देशों के मुद्दों के प्रति संवेदनशीलता तथा द्विपक्षीय संबंधों की प्रगति को देखते हुए नीतिगत साझेदारी को और मजबूत बनाने तथा इसका विस्तार करने की इच्छा जताई। प्रधानमंत्री ने यह भी कहा कि लोकतांत्रिक देशों की सफलता और उनके सहयोग से विश्व शांति, स्थायित्व एवं समृद्धि को बढावा मिलेगा। श्री मोदी ने आशा जताई कि सितंबर 2014 में होने वाली उनकी अमरीकी यात्रा से और अच्छे परिणाम सामने आएंगे और उनके संबंधों को एक नया आयाम मिलेगा। इस अवसर पर इराक और अफगानिस्तान की स्थिति पर भी चर्चा हुई। प्रधानमंत्री ने विश्व में आतंकवाद के बढते खतरे पर चिंता जताई और इस बात को दोहराया कि मानवतावादी ताकतों के लिए आतंकवाद के खिलाफ लडाई एक अंतर्राष्ट्रीय प्राथमिकता होनी चाहिए।
रिजर्व बैंक ऑफ इंडिया को श्रीलंका के केंद्रीय बैंक के साथ मुद्रा विनिमय समझौता करने के प्रस्‍ताव को मंजूरी

केंद्रीय मंत्रिमंडल ने प्रधानमंत्री श्री नरेन्‍द्र मोदी की अध्‍यक्षता में हुई बैठक में रिजर्व बैंक ऑफ इंडिया को श्रीलंका के केंद्रीय बैंक के साथ 1.1 बिलियन अमरीकी डॉलर प्रदान करने को पूर्वव्‍यापी मंजूरी प्रदान की। सार्क सदस्‍य देशों के बीच मुद्रा विनिमय समझौते के ढांचे के बाहर यह राशि विशेष/तदर्थ रूप में प्रदान की जाएगी। भारत वर्ष 2012 से सार्क सदस्‍य देशों के बीच मुद्रा विनिमय समझौते के ढांचे के तहत कार्य कर रहा है। यह सुविधा सभी सार्क सदस्‍य देशों को 100 मिलियन अमरीकी डॉलर की शुरूआती राशि और 400 मिलियन अमरीकी डॉलर की उच्‍चतम सीमा और कुल मिलाकर 2 बिलियन अमरीकी डॉलर की सीमा के अंतर्गत है। यह 14 नवम्‍बर 2015 तक लागू रहेगी। रिजर्व बैंक ऑफ इंडिया ने 18 फरवरी 2015 को लिखे पत्र में इस ढांचे के तहत श्रीलंका को 400 मिलियन अमरीकी डॉलर उपलब्‍ध कराने और शेष 1.1 बिलियन अमरीकी डॉलर इस ढांचे के बाहर लेकिन समान नियमों और शर्तों के तहत श्रीलंका के केंद्रीय बैंक के अनुरोध पर विशेष/तदर्थ विनिमय सुविधा देने का प्रस्‍ताव रखा था। समझौते से श्रीलंका को अपनी मुद्रा में संभावित उतार-चढ़ाव के प्रति एक सुरक्षा और लघु अवधि में तरलता प्राप्‍त होगी जिससे श्रीलंका की आर्थिक स्थिति में सुधार होगा। इसके साथ ही इससे भारत के श्रीलंका के साथ द्विपक्षीय और आर्थिक संबंधों में मजबूती आयेगी।
प्रधानमंत्री ने हृदयनाथ मंगेशकर के धन्यवाद ट्वीट पर आभार व्यक्त किया

प्रधानमंत्री श्री नरेन्द्र मोदी ने अयोध्या में लता मंगेशकर चौक के उद्घाटन पर स्वर्गीय लता मंगेशकर के छोटे भाई हृदयनाथ मंगेशकर के एक धन्यवाद ट्वीट पर आभार व्यक्त किया है। प्रधानमंत्री ने कहा कि लता दीदी भगवान श्री राम की एक सच्ची भक्त थीं और यह उचित ही है कि पवित्र अयोध्या शहर में उनके नाम पर एक चौक है। हृदयनाथ मंगेशकर के एक ट्वीट का हवाला देते हुए प्रधानमंत्री ने ट्वीट किया; “लता दीदी भगवान श्री राम की एक सच्ची भक्त थीं और यह उचित ही है कि पवित्र अयोध्या शहर में उनके नाम पर एक चौक है।”
प्रधानमंत्री ने सोनल पटेल को पैरा टेबल टेनिस में कांस्य पदक जीतने पर बधाई दी

प्रधानमंत्री श्री नरेन्द्र मोदी ने सोनल पटेल को बर्मिंघम राष्ट्रमंडल खेल, 2022 में पैरा टेबल टेनिस में कांस्य पदक जीतने पर बधाई दी है। एक ट्वीट में प्रधानमंत्री ने कहा; "जब प्रतिभा, स्वभाव और दृढ़ता का मेल हो, तो कुछ भी असंभव नहीं है। सोनल पटेल ने पैरा टेबल टेनिस में कांस्य पदक जीतकर इसे अक्षरशः सिद्ध किया है। उन्हें बधाई। मैं प्रार्थना करता हूं कि वे आने वाले समय में खुद की अलग पहचान बनाती रहें। #चीयर4इंडिया"
मंत्रिमंडल ने पृथ्वी विज्ञान में वैज्ञानिक तथा तकनीकी सहयोग पर भारत तथा अमेरिका के बीच समझौता ज्ञापन को स्वीकृति दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल को पृथ्वी विज्ञान में वैज्ञानिक तथा तकनीकी सहयोग पर भारत तथा अमेरिका के बीच समझौता ज्ञापन से अवगत कराया गया। इस समझौता पर एक नवम्बर, 2018 को हस्ताक्षर किए गए थे। भारत और अमेरिका के बीच सहयोग से दोनों देशों के संगठनों के पास उपलब्ध विशेषज्ञता साझा करने में मदद मिलेगी और पृथ्वी विज्ञान के क्षेत्र में अत्याधुनिक टेक्नोलॉजी अपनाई जा सकेगी। सहयोग के विशेष क्षेत्रों में ईको प्रणालियां, जलवायु अस्थिरता तथा भूमि उपयोग परिवर्तनों, ऊर्जा, खनिज संपदा, पर्यावरण, प्राकृतिक संकटों, जोखिम तथा मूल्यांकन दृढ़ता, जल संसाधन, इन्फोर्मेटिक्स तथा डाटा एकीकरण के क्षेत्र शामिल हैं। इस समझौता ज्ञापन के अंतर्गत तकनीकी सूचना के आदान-प्रदान, यात्राओं , प्रशिक्षण तथा इन क्षेत्रों में दोनों देशों में जारी अनुसंधान कार्यक्रमों के माध्यम से सहयोग किये जाएंगे।
प्रधानमंत्री श्री  नरेन्द्र मोदी और अमेरिका के राष्ट्रपति जोसेफ आर बाइडेन के बीच वर्चुअल वार्तालाप

प्रधानमंत्री श्री नरेन्द्र मोदी 11 अप्रैल 2022 को अमेरिका के राष्ट्रपति जोसेफ आर. बाइडेन के साथ एक वर्चुअल बैठक करेंगे। दोनों नेता दक्षिण एशिया, हिंद-प्रशांत क्षेत्र और वैश्विक मुद्दों पर वर्तमान में जारी द्विपक्षीय सहयोग की समीक्षा करेंगे साथ ही आपसी हित के मुद्दों पर विचारों का आदान-प्रदान करेंगे। बैठक मे दोनों पक्ष वैश्विक रणनीतिक साझेदारी को और मजबूत करने के उद्देश्य से अपने नियमित और उच्च स्तरीय संबंधों को जारी रखने पर भी बल देंगे। दोनों नेताओं के बीच इस वर्चुअल वार्तालाप का आयोजन चौथी भारत-अमेरिका 2+2 मंत्रिस्तरीय वार्ता से पहले होगा, जिसका नेतृत्व भारत की ओर से रक्षा मंत्री श्री राजनाथ सिंह और विदेश मंत्री डॉ. एस. जयशंकर और उनके समकक्ष अमेरिकी रक्षा मंत्री लॉयड ऑस्टिन और विदेश मंत्री एंटनी ब्‍लिंकन करेंगे।
प्रधानमंत्री ने नैनीताल में कार के बह जाने से हुई लोगों की मौत पर शोक व्यक्त किया

प्रधानमंत्री श्री नरेन्द्र मोदी ने उत्तराखंड के नैनीताल में एक कार के बह जाने से हुई लोगों की मौत पर गहरा दुख व्यक्त किया है। प्रधानमंत्री कार्यालय ने ट्वीट किया; “नैनीताल जिले में हुई त्रासदी से दुखी हूं, जहां एक कार पानी की तेज धार में बह गई है। इस दुखद घड़ी में, मेरी संवेदना शोक संतप्त परिवारों के साथ है। फंसे लोगों की सहायता के लिए बचाव अभियान जारी है: पीएम
बस दुर्घटना में हुई अमरनाथ यात्रियों की मृत्यु पर प्रधान मंत्री ने शोक जताया; दुर्घटना पीड़ितों के लिए अनुग्रह सहायता राशि की घोषणा की

प्रधानमंत्री, श्री नरेंद्र मोदी, ने जम्मू एवं कश्मीर में एक बस दुर्घटना में हुई अमरनाथ यात्रियों की मृत्यु पर शोक व्यक्त किया है। प्रधानमंत्री ने कहा ‘‘जम्मू कश्मीर में हुई बस दुर्घटना में अमरनाथ यात्रियों की मृत्यु से मुझे बहुत तकलीफ हुई है। मेरी प्रार्थनाएँ शोक संतप्त परिवारों के साथ हैं। जो लोग इस दुर्घटना में घायल हुए हैं उनके जल्द स्वस्थ होने की मैं कामना करता हूँ।’’ प्रधानमंत्री ने दुर्घटना के मृतकों के परिवारों के लिए 2 लाख रुपए तथा गंभीर रूप से घायलों के लिए 50,000 रुपए की सहायता राशि की घोषणा की है।
अगली बार जब आप किसी पालतु कुत्ते को पालने की सोचें तो भारतीय नस्ल के कुत्ते को घर लाएं, प्रधानमंत्री ने मन की बात में कहा

प्रधानमंत्री श्री नरेन्द्र मोदी ने मन की बात के नवीनतम संबोधन में, भारतीय सेना के कुत्तों -सोफी एवं विदा की बात की जिन्हें चीफ ऑफ आर्मी स्टाफ ‘कमेंडेशन कार्ड‘ से सम्मानित किया गया है। उन्होंने कहा कि सशस्त्र बलों और सुरक्षा बलों के पास ऐसे बहुत सारे बहादुर कुत्ते हैं जिन्होंने अनगिनत बार बम विस्फोटों और आतंकी साजिशों को विफल करने में बहुत महत्वपूर्ण भूमिका निभाई है। उन्होंने गोला बारूद और आईईडी को सूंघ कर पता लगाये जाने के कई अन्य उदाहरण दिए और बीड पुलिस का भी उल्लेख किया जिन्होंने हाल ही में अपने श्वानीय साथी रौकी को पूरे सम्मान के साथ अंतिम विदाई दी, जिसने 300 से अधिक मामलों को सुलझाने में पुलिस की मदद की थी। प्रधानमंत्री ने कुत्तों की भारतीय नस्लों पर चर्चा करते हुए कहा कि उन्हें पालने में कम खर्च आता है और उन्हें भारतीय वातावरण तथा परिवेश के अनुरूप बेहतर तरीके से ढाला जा सकता है। उन्होंने कहा कि हमारी सुरक्षा एजेन्सियां भी अपने सुरक्षा दस्ता के एक हिस्से के रूप में भारतीय नस्ल के इन कुत्तों को शामिल कर रही हैं। उन्होंने कहा कि भारतीय कृषि अनुसंधान परिषद द्वारा भारतीय नस्ल के कुत्तों पर अनुसंधान भी किया जा रहा है जिससे कि उन्हें बेहतर और अधिक लाभदायक बनाया जा सके। उन्होंने पालतु कुत्ते को पालने की योजना बनाने वाले श्रोताओं को भारतीय नस्ल का कुत्ता पालने को प्रोत्साहित किया।
प्रधानमंत्री ने टेबल टेनिस की मिश्रित युगल स्पर्धा में स्वर्ण पदक जीतने पर शरथ कमल और श्रीजा अकुला के धैर्य एवं दृढ़ता की सराहना की

प्रधानमंत्री श्री नरेन्द्र मोदी ने बर्मिंघम में आयोजित राष्ट्रमंडल खेल 2022 में टेबल टेनिस की मिश्रित युगल स्पर्धा में स्वर्ण पदक जीतने पर शरथ कमल और श्रीजा अकुला की सराहना की है। प्रधानमंत्री ने ट्वीट किया; “साथ मिलकर खेलने और जीतने का अपना एक अलग ही आनंद होता है। @sharathkamal1 और श्रीजा अकुला ने शानदार टीमवर्क दिखाया है और टेबल टेनिस की मिक्स्ड डबल्स स्पर्धा में प्रतिष्ठित स्वर्ण पदक जीता है। मैं उनके धैर्य और दृढ़ता की सराहना करता हूं। शरथ का राष्ट्रमंडल खेलों के उन सभी स्पर्धाओं के फाइनल में पहुंचना असाधारण है, जिनमें उन्होंने भाग लिया।”
प्रधानमंत्री 20 जुलाई को राष्ट्रमंडल खेल 2022 में भाग लेने जा रहे भारतीय दल के साथ बातचीत करेंगे

प्रधानमंत्री श्री नरेन्द्र मोदी 20 जुलाई, 2022 को सुबह 10 बजे राष्ट्रमंडल खेल (सीडब्ल्यूजी) 2022 में भाग लेने जा रहे भारतीय दल के साथ वीडियो कॉन्फ्रेंसिंग के माध्यम से बातचीत करेंगे। इस बातचीत में एथलीटों के साथ-साथ उनके कोच भी शामिल होंगे। प्रधानमंत्री की यह बातचीत प्रमुख खेल आयोजनों में भाग लेने से पहले एथलीटों को प्रेरित करने के उनके निरंतर प्रयास का एक हिस्सा है। पिछले साल, प्रधानमंत्री ने टोक्यो 2020 ओलंपिक में भाग लेने वाले भारतीय एथलीटों के दल के साथ-साथ टोक्यो 2020 पैरालंपिक खेलों में भाग लेने वाले भारतीय पैरा-एथलीटों के दल के साथ भी बातचीत की थी। यहां तक की खेल प्रतियोगिताओं के दौरान भी, प्रधानमंत्री ने एथलीटों की प्रगति में गहरी दिलचस्पी ली। कई मौकों पर तो, उन्होंने एथलीटों को व्यक्तिगत रूप से फोन कर उनकी सफलता एवं ईमानदार प्रयासों के लिए बधाई दी और उन्हें बेहतर प्रदर्शन करने के लिए प्रेरित किया। इसके अलावा, भारतीय दल के देश लौटने के बाद भी प्रधानमंत्री ने उनके साथ मुलाकात और बातचीत की। राष्ट्रमंडल खेल (सीडब्ल्यूजी) 2022 बर्मिंघम में 28 जुलाई 2022 से लेकर 08 अगस्त, 2022 के दौरान आयोजित किये जाएंगे। कुल 215 एथलीट 19 खेलों की 141 स्पर्धाओं में भाग लेकर राष्ट्रमंडल खेल (सीडब्ल्यूजी) 2022 में भारत का प्रतिनिधित्व करेंगे।
प्रधानमंत्री ने श्रीलंका के चुनाव में शानदार प्रदर्शन के लिए रानिल विक्रमसिंघे को बधाई दी

प्रधानमंत्री श्री नरेन्द्र मोदी ने श्रीलंका के चुनाव में शानदार प्रदर्शन के लिए रानिल विक्रमसिंघे को बधाई दी है। प्रधानमंत्री ने कहा, “श्री रानिल विक्रमसिंघे से बात की और चुनाव में उनके गठबंधन के शानदार प्रदर्शन पर उन्हें बधाई दी। मुझे विश्वास है कि श्री विक्रमसिंघे के नेतृत्व में भारत और श्रीलंका के बीच द्विपक्षीय संबंध और मजबूत होंगे। मैं चुनाव शांतिपूर्ण सम्पन्न होने पर श्रीलंका की जनता को हार्दिक बधाई देता हूं।”
छठे ब्रिक्स शिखर सम्मेलन के लिए ब्राजील यात्रा पर रवाना होने से पहले प्रधानमंत्री का बयान

छठे ब्रिक्स शिखर सम्मेलन के लिए ब्राजील यात्रा पर रवाना होने से पहले प्रधानमंत्री श्री नरेंद्र मोदी का बयान इस प्रकार है: ” मैं छठे ब्रिक्स शिखर सम्मेलन में भाग लेने के लिए ब्राजील की राष्ट्रपति डिलमा राउजेफ के निमंत्रण पर आज ब्राजील के लिए रवाना हो रहा हूं जो 15-16 जुलाई, 2014 को फोर्टालेज़ा और ब्रासीलिया में हो रहा है। भारत आर्थिक वृद्धि, शांति और स्थिरता को प्रोत्साहन देने के लिए ब्रिक्स मंच को बहुत महत्व देता है। पिछले पांच शिखर सम्मेलनों और अनेक मंत्रिस्तरीय एवं आधिकारिक प्रक्रियाओं के दौरान, ब्रिक्स ने इन लक्ष्यों को हासिल करने की दिशा में लंबा सफर तय किया है। ब्राजील में बैठक ब्रिक्स शिखर सम्मेलन के दूसरे चक्र में प्रवेश करेगी। हम ऐसे दौरे में मिल रहे हैं जब दुनिया के अनेक भागों में राजनीतिक शोरगुल, संघर्ष और मानवीय संकट है और वैश्विक अर्थव्यवस्था में कमजोरी और जोखिम विद्यमान है। अनेक उभरती हुई अर्थव्यवस्थाओं में सुस्ती छाई हुई है जिसने समावेशी और सतत आर्थिक विकास की राह में चुनौतीे बढ़ा दी है। मैं ब्रिक्स शिखर सम्मेलन को अपने ब्रिक्स साथियों के साथ इस बारे में चर्चा के अवसर के रूप में देखता हूं कि हम क्षेत्रीय संकट दूर करने, सुरक्षा खतरों से निपटने और दुनिया में शांति एवं स्थिरता का माहौल बहाल करने के अंतर्राष्ट्रीय प्रयासों में कैसे योगदान कर सकते हैं। मुझे ब्रिक्स देशों के बीच आर्थिक सहयोग आगे बढ़ाने और वैश्किव आर्थिक स्थिरता एवं समृद्धि की दिशा में हमारे सामूहिक प्रयासों पर चर्चा की भी उम्मीद है। विशेष रूप से, मुझे नए विकास बैंक और आकस्मिक आरक्षी व्यवस्था जैसी प्रमुख ब्रिक्स पहल के सफल निष्कर्ष तक पहुंचने की भी आशा है जिनमें 2012 में नई दिल्ली में इनकी शुरुआत से महत्वपूर्ण प्रगति हुई है। इन प्रयासों से ब्रिक्स में वृद्धि और स्थिरता को समर्थन मिलेगा तथा अन्य विकासशील देशों को भी फायदा होगा। शिखर सम्मेलन के मुख्य विषय ”समावेशी वृद्धि, सतत विकास” से हम 2015 के बाद विकास के कार्यक्रम का खाका खींचने में सफल होंगे जिस पर संयुक्त राष्ट्र में चर्चा की जा रही है। यह शिखर सम्मेलन प्रधानमंत्री के रूप में हमारे महत्वपूर्ण वैश्विक सहयोगियों -ब्राजील, चीन, रूस और दक्षिण अफ्रीका के नेताओं से मेरी पहली मुलाकात का अवसर भी देगा। मुझे उनके साथ आपसी संबंधों को प्रगाढ़ करने और वैश्विक एवं क्षेत्रीय घटनाक्रम पर उनके साथ विचारों के आदान-प्रदान के लिए सार्थक बैठक की भी उम्मीद है। शिखर सम्मेलन ब्राजील में आयोजित की जा रही बैठक में दक्षिण अमरीकी देशों के अनेक नेताओं के साथ बातचीत का अवसर भी देगा। भारत के पारंपरिक रूप से इन देशों के साथ करीबी, स्नेहपूर्ण और परस्पर लाभप्रद संबंध रहे हैं। हमारी आकांक्षाएं और चुनौतियां एक जैसी हैं। इन देशों में भारतीय समुदाय भी भारत के साथ महाद्वीप के स्थायी संपर्क के रूप में काम करता है। दक्षिण अफ्रीकी की चहुंमुखी प्रगति इसे संभवतः वैश्विक अर्थव्यवस्था का महत्वपूर्ण स्तंभ तथा हमारे लिए असीम अवसरों की भूमि बनाती है। इस वार्ता से हम दक्षिण अमरीका के अपने रिश्तों को प्रगाढ़ करने और उनका विस्तार करने के बारे में नए विचार तलाशेंगे। ”
प्रधानमंत्री ने अतंर्राष्ट्रीय बालिका दिवस के अवसर पर ‘बेटी बचाओ, बेटी पढ़ाओ’ पर विचार और सुझाव आमंत्रित किये

प्रधानमंत्री श्री नरेन्द्र मोदी ने अंतर्राष्ट्रीय बालिका दिवस पर देश के लोगों से भारत में बालिकाओं के लिए समानता का वातावरण विकसित करने और लिंग आधारित भेदभाव समाप्त करने का संकल्प लेने का आग्रह किया है। अतंर्राष्ट्रीय बाल दिवस पर हम अपनी बालिकाओं की उपलब्धियों का जश्न मनाते हैं। बालिकाओं ने स्कूल से लेकर हर क्षेत्र में कीर्तिमान स्थापित किये हैं। आइये आज हम सब बालिकाओं के लिए समानता का वातावरण विकसित करने का प्रण लें। प्रधानमंत्री ने कहा कि लिंग आधारित किसी भेदभाव का कोई प्रश्न ही पैदा नहीं होता। प्रधानमंत्री ने देश से भ्रूण हत्या की बुराई का अंत करने का आह्वान किया और नागरिकों से ‘बेटी बचाओ, बेटी पढ़ाओ’ पर अपने विचार और सुझाव माइगोव पोर्टल पर देने का अनुरोध किया। भ्रूण हत्या शर्म का विषय है और गहरी चिंता की बात है। आइये इस बुराई को समाज से समाप्त करने के लिए हम सभी मिलकर काम करें। प्रधानमंत्री ने कहा कि विशेष रूप से विकसित माइगोव ग्रुप, http://mygov.in/group_info/beti-bachao-beti-padhao, पर ‘बेटी बचाओ, बेटी पढ़ाओ’ विषय पर अपने-अपने सुझाव साझे करें।
प्रधानमंत्री ने विश्‍व पर्यटन दिवस के अवसर पर लोगों को अतुल्‍य भारत के सौंदर्य की खोज के लिए आमंत्रित किया

प्रधानमंत्री श्री नरेन्‍द्र मोदी ने विश्‍व भर के लोगों को भारत आने और इसके सौंदर्य की खोज करने के लिए आमंत्रित किया है। उन्‍होंने देश के युवाओं का आह्वान किया है कि वे देशभर में यात्रा करें और इसकी विविधता का आनन्‍द उठाएं। अपने संदेश में प्रधानमंत्री ने कहा ‘विश्‍व पर्यटन दिवस के अवसर पर मैं विश्‍व भर के लोगों को भारत आने और अतुल्‍य भारत के सौंदर्य एवं यहां के लोगों के आतिथ्‍य सत्‍कार का आनन्‍द लेने के लिए आमंत्रित करता हूं। मैं अपने युवा मित्रों से, विशेष रूप से आग्रह करता हूं कि पूरे भारत का दौरा करें और हमारे जीवन्‍त भारत की विविधता के प्रथम दृष्‍टय: दर्शन करें।’ प्रधानमंत्री ने विगत रविवार को मन की बात के 36वें संस्‍करण के दौरान पर्यटन और इसके लाभ के बारे में कही गई बातों की एक क्लिप को भी साझा किया है। वेबसाइट का पता निम्‍नलिखित है https://soundcloud.com/narendramodi/unity-in-diversity-is-indias-speciality
प्रधानमंत्री ने राष्ट्रपति ओबामा से भेंट में मिली दुर्लभ पुस्तकों की जानकारी दी

प्रधानमंत्री श्री नरेंद्र मोदी ने ट्विटर पर अपने संदेश में उन दुर्लभ पुस्तकों की जानकारी दी है जो उन्हें अमरीकी राष्ट्रपति बराक ओबामा ने भेंट की। प्रधानमंत्री ने कहा, ” राष्ट्रपति बराक ओबामा ने मुझे बहुमूल्य तोहफा दिया जो मैं हमेशा प्रेम से रखूंगा। उन्होंने मुझे 1893 की विश्व धर्म संसद के बारे में पुस्तक भेंट की। इस पुस्तक में स्वामी विवेकानंद का पेपर शामिल है। ” प्रधानमंत्री ने पुस्तकों के चित्र भी टिव्टर पर दिए हैं।
प्रधानमंत्री 12 सितम्‍बर को मध्‍य प्रदेश में गृह प्रवेशम में भाग लेंगे और पीएमएवाई-जी के अंतर्गत निर्मित 1.75 लाख मकानों का उद्घाटन करेंगे

प्रधानमंत्री श्री नरेन्द्र मोदी 12 सितंबर को, मध्य प्रदेश में गृह प्रवेशम में भाग लेंगे और प्रधानमंत्री आवास योजना – ग्रामीण (पीएमएवाई-जी) के अंतर्गत निर्मित 1.75 लाख घरों का वीडियो कॉन्फ्रेंसिंग के जरिये उद्घाटन करेंगे। इन सभी घरों को वर्तमान चुनौतीपूर्ण कोविड-19 महामारी की अवधि के दौरान बनाया / पूरा किया गया है। मध्यप्रदेश के मुख्यमंत्री भी इस अवसर पर उपस्थित रहेंगे। कार्यक्रम का सीधा प्रसारण दूरदर्शन न्यूज पर किया जाएगा। पृष्‍ठभूमि प्रधानमंत्री ने 2022 तक "सभी के लिए आवास" का स्पष्ट आह्वान किया था, जिसके लिए 20 नवंबर, 2016 को एक प्रमुख कार्यक्रम पीएमएवाई-जी शुरू किया गया था। अब तक इस कार्यक्रम के तहत देश भर में 1.14 करोड़ घर पहले ही बन चुके हैं। मध्य प्रदेश में अब तक 17 लाख गरीब परिवारों को इस योजना से लाभान्वित किया जा चुका है। ये सभी घर गरीब लोगों के लिए बनाए गए हैं जिनके पास या तो कोई घर नहीं था या वे पुराने अस्‍थायी घरों में रह रहे थे। पीएमएवाई-जीके तहत, प्रत्येक लाभार्थी को 1.20 लाख रूपये का 100 प्रतिशत अनुदान दिया जाता है। जिसमें केन्‍द्र और राज्य के बीच अनुपात 60:40 है। पीएमएवाई-जी के तहत निर्मित इन सभी घरों के लिए धन राशि भौगोलिक दृष्टि से सत्‍यापित फोटोग्राफ के माध्‍यम से निर्माण के विभिन्न चरणों के सत्यापन के बाद 4 किस्तों में सीधे लाभार्थी के बैंक खाते में डाल दी जाती है। इस योजना में वर्ष 2022 तक 2.95 करोड़ घर बनाने की परिकल्पना की गई है। यूनिट सहायता के अलावा, लाभार्थियों को महात्मा गांधी राष्ट्रीय ग्रामीण रोजगार गारंटी योजना (मनरेगा) के तहत 90/95 मानव दिनों की अकुशल श्रमिक मजदूरी दी जाती है और स्वच्छ भारत मिशन-ग्रामीण, मनरेगा या धन के किसी अन्य समर्पित स्रोत के जरिये शौचालयों के निर्माण के लिए 12,000 रूपये की सहायता दी जाती है। इस योजना को भारत सरकार और राज्य / केन्‍द्र शासित प्रदेशों की अन्य योजनाओं प्रधानमंत्री उज्ज्वला योजना के तहत एलपीजी कनेक्शन प्रदान करने, बिजली कनेक्शन, जल जीवन मिशन के तहत सुरक्षित पेयजल तक पहुंच प्रदान करने के साथ जोड़ने का प्रावधान हैं। मध्‍य प्रदेश सरकार ने, अपने समृद्ध पर्यावास अभियान के जरिये सामाजिक सुरक्षा, पेंशन योजना, राशन कार्ड, प्रधानमंत्री कौशल विकास योजना, राष्ट्रीय ग्रामीण आजीविका मिशन, आदि जैसी 17 अन्य योजनाओं को अतिरिक्त लाभ प्रदान करने के लिए प्रतिष्ठित किया है।
प्रधानमंत्री ने विजय दिवस के अवसर पर भारतीय सशस्त्र बल के वीर जवानों को श्रद्धांजलि दी

प्रधानमंत्री श्री नरेन्द्र मोदी ने विजय दिवस के अवसर पर 1971 के युद्ध में बहादुरी से लड़ाई लड़ने वाली भारतीय सशस्त्र सेनाओं के बलिदान और पराक्रम का स्मरण किया। प्रधानमंत्री ने कहा, ‘‘विजय दिवस 1971 के युद्ध में बहादुरी से लड़ाई लड़ने वालों के पराक्रम और बलिदान को याद दिलाने वाला उचित अवसर है। मैं उन्हें श्रधांजली देता हूँ।’’
असम मंत्री परिषद के सदस्यो के शपथग्रहण समारोह में प्रधानमंत्री ने जनसमूह को संबोधित किया

प्रधानमंत्री श्री नरेन्द्र मोदी ने आज असम की मंत्री परिषद के सदस्यों के शपथग्रहण समारोह में बड़ी संख्या में उपस्थित जन समूह को संबोधित किया। उन्होंने असम की जनता को धन्यवाद देते हुए कहा कि श्री सर्बानंद सोनवाल के रूप में असम को जनजातीय समुदाय से मुख्यमंत्री मिला है जो समाज सेवा के लिए समर्पित है। प्रधानमंत्री ने विश्वास व्य्क्त किया कि नई सरकार असम की जनता की सेवा करेगी और विकास के माध्यम से राज्य का कायाकल्प करेगी। प्रधानमंत्री ने कहा कि केंद्र सरकार सहकारी संघवाद के सिद्धांत पर काम कर रही है और प्रगति के लिए राज्यों को अधिकतम शक्ति देना चाहती है। उन्होंने कहा कि लोकतंत्र भागीदारी के बारे में होता है और विकास के लिए केंद्र और राज्यों को कंधे से कंधा मिलाकर काम करना चाहिए। उन्होनें देश के व्यापक और समग्र विकास पर बल दिया, विशेषकर देश के पूर्वोत्तर भाग के विकास पर।
प्रधानमंत्री ने वर्ष 2020, 2024 और 2028 में होने वाले ओलंपिक खेलों के लिए कार्ययोजना तैयार करने के लिए कार्यदल का गठन करने की घोषणा की

प्रधानमंत्री श्री नरेंद्र मोदी ने आज मंत्रिपरिषद की बैठक में घोषणा की कि वर्ष 2020, 2024 और 2028 में होने वाले अगले तीन ओलंपिक खेलों में भारतीय खिलाडि़यों की प्रभावी भागीदारी के लिए एक विस्‍तृत कार्ययोजना तैयार करने के लिए एक कार्यदल का गठन किया जाएगा। यह कार्यदल खेलकूद सुविधाओं, प्रशिक्षण, चयन प्रक्रिया और अन्‍य संबंधित मामलों के लिए संपूर्ण रणनीति तैयार करेगा। इस कार्यदल में देश और विदेश के विशषज्ञ शामिल होंगे। प्रधानमंत्री ने कहा कि इस कार्यदल का गठन अगले कुछ दिनों में किया जाएगा।
प्रधानमंत्री ने राष्‍ट्रीय राजमार्ग कार्यक्रमों की प्रगति की समीक्षा की

प्रधानमंत्री श्री नरेन्‍द्र मोदी ने आज एक उच्‍च स्‍तरीय बैठक में राष्‍ट्रीय राजमार्ग कार्यक्रमों की प्रगति की समीक्षा की। पूर्वोत्‍तर में राजमार्ग निर्माण की प्रगति की समीक्षा करते हुए प्रधानमंत्री ने अधिकारियों से नई सड़क परियोजनाओं और पास के हवाईअड्डों के बीच बेहतर संपर्क सुनिश्चित करने को कहा। उन्‍होंने कहा कि भारत, बंग्‍लादेश, भूटान और नेपाल के बीच निर्बाध सड़क यातायात के लिए बीबीआईएन समझौता ही क्षेत्र की अर्थव्‍यवस्‍था में सुधार लाने का एकमात्र प्रयास नहीं होगा अपितु इसके लिए यात्रा समय को कम करने के द्वारा पर्यावरणीय संदर्भो से भी लाभ लेना होगा। उन्‍होंने संबंधित अधिकारियों से सड़क निर्माण की सामाग्री और तकनीकी पक्षों में नवीनता तलाशने की सभी संभावनाओं पर कार्य करने की अपील की। उन्‍होंने उच्‍च स्‍तरीय बंदरगाह संपर्क परियोजनाओं को प्राथमिक आधार पर लेने का निर्देश दिया। प्रधानमंत्री ने सभी राजमार्ग परियोजनाओं में व्‍यापक रूप से पौधारोपण किए जाने का भी आहवान किया। इस अवसर पर केन्‍द्रीय मंत्री श्री अरूण जेटली और श्री नितिन गडकरी भी उपस्थित थे।